1551.

Godina **1551** (**[[rimski brojevi|MDLI]]**) bila je redovna godina koja počinje u četvrtak (1. jan./sij. po julijanskom kalendaru).

## Događaji
* 11. 1. - U Burmi dinastije Taungu zavladao Bayinnaung, jedan od najvećih vladara te zemlje (do 1581). 
* siječanj - Juraj Utješinović (Utišenić) izjavljuje pred ugarsko-erdeljskim saborom u Velikom Varadinu da ih kraljica Izabela ne može održati i da moraju tražiti drugog gospodara "ako neće zajedno s Petrovićem Turci postati" (misli na Ferdinanda Habsburga).
* januar-februar - Stoglavi sabor u Moskvi - odobreni domaći ruski rituali (poništeno na Velikom moskovskom saboru 1666), unifikovane ceremonije i dužnosti crkve u celoj Rusiji.
* 12. 5. - U Limi osnovan Universidad Nacional Mayor de San Marcos, najstariji zvanično osnovani u Amerikama.
* 1. 6. - Ferdinandov zapovjednik Giambattista Castaldo stigao u Koložvar/Kluž) - tri dana kasnije zastupnici erdeljskih staleža se poklonili Ferdinandu kao svome kralju.
* jul - Osmanlijski gusari Dragut i Sinan Reis porobili sve stanovnike malteškog ostrva Goco nakon neuspešnog napada na samu Maltu. 
* 19. 7. - Ugovor iz Weissenburga: Zapoljina udovica Izabela Jagelonska se u ime sina mora odreći Erdelja i kraljevske Ugarske u korist Ferdinanda uz izvesnu nadoknadu. I Petar Petrović se mora odreći imanja (Temišvar, Lipova, Bečkerek u zamenu za Munkač/Mukačeve) - Sulejmanova vojska se već primiče.
* 6. 8. - Izabela Jagelonska sa sinom Ivanom i pristalicama otišla iz Koložvara u Košice - Ferdinand proglašen za kralja Erdelja. 
* 15. 8. - Opsada Tripolija okončana osmanskim zauzećem grada.
* septembar, početkom - Rumelijski beglerbeg Mehmed-paša Sokolović prešao Dunav kod Petrovaradina - započinje tursku ofanzivu prema Erdelju; uz pomoć Srba postiže uspehe u Banatu, skoro bez otpora zauzeti Bečej, Bečkerek, Kikinda, Čanad, Lipova.
* 12. 10. - Juraj Utješinović imenovan kardinalom na Ferdinandov predlog (nagrađuje ga za erdeljski ugovor, mada već sumnja u njega). 
* 15 - 27. 10. - Mehmed-paša neuspešno opseda Temišvar, kojeg je odbranio Stjepan Lošonci za španjolsko-njemačkom posadom. 
* listopad - Utješenović digao narodnu bunu u Erdelju protiv Turaka, markgrof Sforza Pallavicini krajem mjeseca doveo vojsku u Erdelj.
* studeni - Castaldo, Utišenić i Tomo Nadaždi zauzeli varoš Lipove i opkolili bosanskog Ulama-bega u tvrđavi - pušten da ode 28. 11. zbog nepovoljnog vremena; Utješenović pod sumnjom da je u dogovoru sa Turcima.
* 17. 12. - Ferdinandovi ljudi ubili kardinala Martinuzzija (Utješinovića) jer su ga sumnjičili za izdaju.

### Tokom/tijekom godine
* Ivan Lenković počinje graditi tvrđavu Nehaj iznad Senja (do 1558). 
* Safavidski Persijanci uništili gruzijski manastir Vardzia. 
* Devlet I Geraj je novi krimski kan (do 1577). 
* Još jedna katastrofalna godina u Henanu, Kina - kasni mraz, poplave i tornado dovode ljude do kanibalizma. 
* Nauka/znanost: 
** Izdate Prutenske tablice - efemeride na osnovu Kopernikovog heliocentričkog sistema. 
** Počinje izdavanje Gesnerovih *[[Historiae animalium (Gesner)|Historiae animalium]]*, što se smatra začetkom moderne zoologije. 
* Monasi manastira Papraće na čelu sa igumanom Grigorijem dobili u Rusiji na dar jedno Jevanđelje sa tumačenjem.
* Srbi iz Žumberka žele da se presele na mađarsko-moravsku granicu, na posede Petra Bakića - graničarski zapovednici ih energično sprečili.

## Rođenja

* 10. 8. - Krsto Zrinski, sin bana Nikole († 1573)
* 19. 9. - Henri III, francuski kralj († 1589)
* Faust Vrančić, polihistor, leksikograf i konstruktor († 1617)
* Jakov Lukarević, povjesničar († 1615)

## Smrti

* 8. 5. - Barbara Radziwiłł, poljska kraljica-supružnica (* 1520)
* 17. 12. - Juraj Utješinović, kardinal (* 1482)
* Ljudevit Pasković, pjesnik (* ca. 1500)
* Grgur Budislavić, filozof i političar (* ca. 1485)
* Sahib I Geraj, krimski kan

## Reference

* Vjekoslav Klaić, Svezak treći: dio prvi..... Prva knjiga: Doba kraljeva Ferdinanda I., Maksimilijana i Rudolfa (1527-1608) (archive.org)